भाजपा अध्यक्ष ने कहा कि भगवान् आदिशंकर ने अपने भारत भ्रमण के दौरान कई शास्त्रार्थ किये और पराजित हुए बगैर उन्होंने सनातन धर्म की सर्वोच्चता को प्रतिष्ठित कर दिग्विजय करने का काम किया। उन्होंने कहा कि भगवान् आदिशंकर ने अखाड़ों की भी रचना की, इनकी कार्यपद्धतियों का भी निर्देशन किया और इसी कारण संन्यास एवं संत परम्परा इस देश में इतने अच्छे से चल रही है। उन्होंने कहा कि भगवान् आदिशंकर ने लोगों को दुविधा से बाहर निकालते हुए बताया कि निरंजन-निराकार भी आत्म-कल्याण का रास्ता है और सगुण-साकार भी आत्म-कल्याण का ही मार्ग है। उन्होंने कहा कि दोनों मार्गों पर चलते हुए किस तरह आत्म-कल्याण के मार्ग पर आगे बढ़ा जा सकता है, इसका बेहतर समन्वय भगवान् आदिशंकर ने बनाया। उन्होंने कहा कि ज्ञान मार्ग और भक्ति मार्ग दोनों मार्ग आत्म-कल्याण के गंतव्य की ओर ले जाते हैं, ये बताने के लिए आचार्य शंकर ने सिर्फ एक ही पद ‘भज गोविंदम' की रचना करके लोगों को बताया कि अल्पज्ञ लोगों के लिए भी भक्ति मार्ग के जरिये आत्म-कल्याण का रास्ता खुला है। उन्होंने कहा कि पूज्यपाद आचार्य शंकर ने ज्ञान के सभी आयामों पर काम किया।